Ba Ramokoka ba kopilwe go ithulaganya sentle
Lekoko la Bakwena ba Ramokoka ba Baphalane, go tswa Afrika Borwa ba ba neng ba etetse kwa ofising ya ga Kgosi Kgari III go latedisa ditso tsa bone ba gakolotswe go boela morago go ya go rulaganya loeto lwa bone sentle. E ne e rile go le pele lekoko leo, le mo go lone go neng go le Rre Moatshe Dintwe, Rre Kagiso Mokoka yo o tlhalositseng fa a le seatla sa kgosi le bangwe ba ba tswang kwa mmadikoleng wa UNISA kwa Afrika Borwa, ba amogetswe semmuso kwa kgotleng kgolo ya Bakwena ke Kgosi Kgari III le borara jwa motse, pele ga ba ya go kopanela dipuisanyo kwa bothokong ka Laboraro. Mo bokopanong joo, rangwanaa kgosi, Kgosi Keineetse Sebele o ne a tlhalosa fa ka tshwanelo lekoko leo le kabo le nnile le mongwe yo o ba eteletseng pele le go ntsha pego e e tlhomameng ka mosepele wa se ba tlang ka sone. Rre Keineetse o bile a gakolola lekoko leo go ya go itsaya motlhala go ya go rerisana le Bakwena ba bangwe kwa mafelong a mangwe gore le bone ba tle ba tsee karolo mo dipuisanyong tse di tlaa latelang. Mongwe wa bakwadi ba mono gae, Rre Barolong Seboni le Kgosi Rodolph Mojalemotho, le bone ba ne ba iteela kobo moroko mafoko a gore lekoko leo le ye go ithulaganya sesha.  E rile a ntsha la gagwe, Kgosi Kgari a lebogela maiteko a ba a dirileng, le go amogela go boela morago gore nako e ba tlang ba bo ba tla ba na le motlhala. A re loeto lwa bone lo ba buletse dikgoro le gore ba tlaa nna ba tlhaeletsanya, gape a re ba solofela fa ba tlaa nna ba tshwaragana mo ditirong tse di rotloetsang ngwao jaaka moletlo wa Dithubaruba. Mo tekodisong ya dingwe ka dintlha tse ba neng ba eleditse go bua ka tsone, Rre Kagiso Mokoka a re ba ne ba eleditse go amogana dikitso ka dingwao, maina a dikgotla, meila le meletlo ya setso ya Bakwena gammogo le kgolagano, kana kamano ya puo. A re ba lemogile fa bontsi jwa bagolo ba iketse badimong gape ba kgaogantswe ke dintwa, ka jalo ke nako ya gore ba dire ka neelano e le batho ba le bangwe. Lekoko leo le ne gape le na le bangwe ba bakanoki ba ditso go tswa UNISA, ba maikaelelo a bone ba tlhalositseng fa e le go tla go gatisa tse ba di amuleng mme morago ba di somarele kwa motlobong wa dibuka gore dikokomane tse di tlang di bone motlhala wa kwa ba tswang teng.BOKHUTLO